Jong vrou maak saak teen kliënt wat haar as rassis uitkrytDanielle Barendse ’n Jong vrou het strafregtelike klagte by die polisie aanhangig gemaak na aanleiding van ’n voorval by haar werkplek waartydens ’n kliënt haar rondgejaag en valslik as ’n rassis uitgekryt het. AfriForum se privaatvervolgingseenheid het Danielle Barendse (20) bygestaan om strafregtelike klagte van aanranding en crimen injuria by die Wierdabrug-polisiekantoor in Centurion in te dien ná die voorval op 8 Oktober 2022 by Barendse se werksplek. Die betrokke man is ’n werknemer van die Tshwane-metroraad. Op die dag van die voorval het Barendse gepoog om twee mans by te staan waarna die man teen wie die klagte ingedien is, haar glo agternagesit het toe sy van hom probeer wegstap het. Beeldmateriaal van die voorval wys dat die man klaarblyklik probeer keer dat sy van hom af wegstap en heeltyd haar persoonlike ruimte betree. Vanuit die beeldmateriaal blyk dit verder dat vier mense tussen Barendse en die beskuldigde moes intree nadat sy na die ontvangstoonbank gevlug en hy haar agternagesit het om te keer dat hy naby haar kom. By die ontvangstoonbank het die man ook glo valse bewerings van rassisme gemaak deur aan almal binne hoorafstand te skree dat Barendse ’n rassis is en dat hy die EFF sal kry om die plek te kom toemaak. “Valse bewerings van rassisme moet in ’n baie ernstige lig beskou word. Ons almal weet wat die ernstige implikasies is vir mense wat van rassisme beskuldig word, daarom moet mense wat valse bewerings soos hierdie maak, nie bloot toegelaat word om daarmee weg te kom nie,” sê Natasha Venter, raadgewer by AfriForum se privaatvervolgingseenheid. Barendse saam met Natasha Venter, Andrew Leask en Daleen du Plessis Die privaatvervolgingseenheid het die nodige verklarings vir die polisiedossier opgestel, asook die SAPD van dokumentasie en beeldmateriaal voorsien wat in die dossier moet kom. Die eenheid gaan ook, indien nodig, vir Barendse help om ’n beskermingsbevel teen die man te bekom. Venter sê verder dat die man se aanvallende optrede vir Barendse oortuig het dat ’n aanval op haar op hande was en dat hy haar sou aanrand as sy nie van hom af wegkom nie. “Diesulke optrede stel die misdaad van aanranding daar. Ons almal weet hoe ernstig die pandemie van geslagsgebaseerde geweld in hierdie land is en daar behoort daadwerklik opgetree te word teen ’n man wat ’n 20-jarige meisie in haar eie werkplek rondjaag en haar dan boonop valslik uitkryt as ’n rassis,” sê Venter. “Ek het hierdie saak gaan open omdat ek mense gekry het wat my ondersteun en my gehelp het met die proses,” het Barendse gesê. “Ek doen dit nie net vir myself nie, maar ook vir die ander slagoffers van misdaad wat nie noodwendig die nodige ondersteuning het nie. Dit is vir my belangrik dat geregtigheid sal geskied,” sê Barendse.